Rozhodnutie Komisie
z 30. marca 2001
o spolupráci spoločenstva s Organizáciou pre výživu a poľnohospodárstvo, pokiaľ ide o aktivity vykonávané Európskou komisiou na kontrolu slintačky a krívačky
(oznámené pod dokumentačným číslom C(2001) 984)
(2001/300/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch vo veterinárnej oblasti [1], naposledy zmenené a doplnené nariadením (ES) č. 1258/1999 [2], a najmä na jeho články 12 a 13,
keďže:
(1) V súvislosti s veľkými epidémiami slintačky a krívačky (SLAK) bola koncom päťdesiatych rokov 20. storočia v rámci spoločenstva a v susediacich krajinách založená Európska Komisia na kontrolu slintačky a krívačky (EUFMD) v rámci Organizácie pre výživu a poľnohospodárstvo (FAO) Organizácie spojených národov.
(2) V šesťdesiatych rokoch 20. storočia boli členské štáty EUFMD z dôvodu zvýšenej hrozby zo zavlečenia exotických kmeňov slintačky a krívačky do Európy vyzvané, aby založili Zverenský fond zameraný na núdzové opatrenia, ktoré sa majú vykonať na Balkáne, hlavnej ceste pre vstup tejto choroby; neskôr sa tento fond rozdelil na Zverenský fond 911100/MTF/INT/003/EHS podporovaný tými členskými krajinami, ktoré v tej dobe boli zároveň členskými štátmi spoločenstva a Zverenský fond 90970/MTF/004/MUL podporovaný členskými krajinami EUFMD, ktoré v tom čase neboli alebo nie sú členskými štátmi spoločenstva.
(3) Posledný príspevok spoločenstva do Zverenského fondu 911100/MTF/INT/003/EHS bol uskutočnený pri príležitosti výskytu ohnísk SLAK na Balkáne v roku 1996, v súlade s rozhodnutím spoločenstva 96/368/ES zo 14. júna 1996 o finančnom príspevku spoločenstva na opatrenia na kontrolu slintačky a krívačky v Albánsku [3] a v súlade s rozhodnutím Komisie 96/439/ES z 18. júla 1996 o finančnom príspevku spoločenstva na opatrenia na kontrolu slintačky a krívačky v bývalej juhoslovanskej republike Macedónsko [4].
(4) V súlade so smernicou Rady 85/511/EHS z 18. novembra 1985 o opatreniach na kontrolu slintačky a krívačky [5], naposledy zmenenou a doplnenou Aktom o pristúpení Rakúska, Fínska a Švédska, očkovanie proti SLAK skončilo v rámci celého spoločenstva v roku 1991; najčerstvejšie ohniská SLAK boli hlásené v roku 2000 v Grécku z dôvodu zavlečenia zo susednej krajiny a v roku 2001 v Spojenom kráľovstve.
(5) V krajinách susediacich s členskými štátmi sa však zaznamenali ohniská a v niektorých prípadoch vážne epidémie počas posledných rokov, ktoré môžu ohroziť zdravotný stav vnímavého dobytka spoločenstva z dôvodu pohybu osôb a tovaru, pri vylúčení dovozu dobytka a živočíšnych výrobkov, ktorý je zakázaný, a dopravných prostriedkov medzi členskými štátmi a susediacimi krajinami.
(6) Vzhľadom na nebezpečenstvo nových vírusových prototypov a regionálneho zhoršenia kontrolných opatrení podporilo spoločenstvo, v úzkej spolupráci s EUFMD a využitím Zverenského fondu 911100/MTF/INT/003/EHS, kampane na núdzové očkovanie v Turecku v roku 1998 a v Zakaukazsku v rokoch 1999 and 2000.
(7) Zverenský fond 911100/MTF/INT/003/EHS pracuje od svojho založenia na princípe z prípadu na prípad po dohode s Komisiou a EUFMD na základe výmeny listov o dohode k opatreniam navrhnutým EUFMD.
(8) Zasadnutie skupiny odborníkov pri sídle FAO preskúmalo 25. februára 2000 postupy na prevádzkovanie Zverenského fondu 911100/MTF/INT/003/EHS, pokiaľ ide o výdavky vynaložené z dôvodu uskutočňovania odsúhlasených programov na kontrolu SLAK v členských krajinách EUFMD alebo v susediacich krajinách.
(9) Skupina odborníkov z Komisie a z FAO po vyhodnotení založila pravidlá a postupy FAO na činnosť takých fondov rovnocennej povahy, ktoré sú uplatniteľné v inštitúciách spoločenstva.
(10) Skupina odborníkov odporučila revíziu pravidiel a postupov na činnosť Zverenského fondu 911100/MTF/INT/003/EHS s cieľom ustanovenia formálnej dohody o činnosti uvedeného Zverenského fondu; pravidlá by mali nasledovať príklad programu o spolupráci pre bezpečnosť potravín a jeho vykonávacej dohody uzatvorenej medzi spoločenstvom a FAO v roku 2000, ktorá sa pokladá za štartovací bod pre štruktúrovanejší prístup a formalizovaný postup v tejto tradičnej spolupráci medzi spoločenstvom a FAO.
(11) Zdá sa, že je vhodné, aby sa stanovil príspevok spoločenstva do Zverenského fondu 911100/MTF/INT/003/EHS na maximálnu hodnotu 1,8 miliónov EUR na obdobie štyroch rokov; rozpočet Zverenského fondu na rok 2001 by sa mal vypracovať na základe zostatku jeho financií 30. septembra 2000 a príspevku spoločenstva, aby sa dosiahla čiastka 1 milión USD; následne by sa výdavky mali dopĺňať podľa ročných prevodov.
(12) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Zostatok Zverenského fondu 911100/MTF/INT/003/EHS (TFEU 970089129) k 30. septembru 2000 sa zarovná na 226404 USD, ako je ustanovené v záverečnej správe 65. zasadnutia Výkonného výboru Európskej komisie na kontrolu slintačky a krívačky (EUFMD).
2. Od 1. januára 2001 sa finančný záväzok spoločenstva do fondu uvedeného v odseku 1 stanovuje na maximálne 1800000 EUR na obdobie štyroch rokov.
3. Prvá splátka čiastky uvedenej v odseku 2 pre rok 2001 pozostáva z:
a) zostatku uvedeného v odseku 1, a
b) príspevku spoločenstva v čiastke potrebnej na dosiahnutie celkom 1000000 USD.
4. Výdavky vynaložené Zverenským fondom počas rokov 2001, 2002, 2003 a 2004 sa doplnia ročnými prípsevkami spoločenstva splatnými jednotlivo v rokoch 2002, 2003, 2004 a 2005. Tieto prevody však podliehajú existencii dostupných fondov v rozpočte Komisie.
5. Základom pre ročné príspevky spoločenstva uvedené v odseku 4 bude finančná správa, ktorú predloží EUFMD buď na výročnej schôdzi výkonného výboru alebo na dvojročnej všeobecnom zasadnutí EUFMD, s priložením podrobnej dokumentácie v súlade s pravidlami Organizácie pre výživu a poľnohospodárstvo (FAO).
Článok 2
1. Vykonávacia dohoda o využívaní a prevádzkovaní Zverenského fondu 911100/MTF/INT/003/EHS (TFEU 970089129) sa uzatvorí medzi Európskou komisiou a Organizáciou pre výživu a poľnohospodárstvo (FAO) Organizácie spojených národov na dobu štyroch rokov od 1. januára 2001.
2. Zverenský fond uvedený v článku 1 sa prevádzkuje po dohode medzi Komisiou a EUFMD v súlade s vykonávacou dohodou uvedenou v odseku 1 tohto článku.
3. Za Európsku komisiu je vykonávaciu dohodu uvedenú v odseku 1 oprávnený podpísať generálny riaditeľ na ochranu zdravia a spotrebiteľov.
Článok 3
Toto rozhodnutie je adresované členským štátom.
V Bruseli 30. marca 2001